Rapport is 'n Afrikaanse koerant wat elke Sondag deur Media24 uitgegee word. Die koerant se leuse lui: "Ons praat jou taal". Rapport is in 1970 gestig, word landswyd versprei, en het 'n sirkulasie van 296 237 eksemplare gehad in die tydperk van Julie tot Desember 2007, maar in die vierde kwartaal van 2013 net 187 288, sowat 'n kwart van die gesamentlike sirkulasie van die twee Sondagblaaie waaruit Rapport ontstaan het. In die tweede kwartaal van 2015 het die sirkulasie verder geval tot 146 402, vergeleke met 176 798 in die ooreenstemmende tydperk 'n jaar vantevore, en in die eerste kwartaal van 2016 tot sowat 131 004. In die tweede kwartaal van 2019 was Rapport se sirkulasie 99 528 en in die eerste kwartaal van 2020 90 393. Rapport het ontstaan nadat die Sondagkoerante Die Beeld en Dagbreek, wat onderskeidelik deur Nasionale Pers en Perskor besit is, saamgesmelt het in 'n 50:50-samewerking tussen die twee mededingers. Die naam Beeld is later aan 'n dagblad vir die Johannesburgse mark in 1974 gegee, wat die persstryd in die destydse Transvaal opnuut laat opvlam het.